text: Voldsomt regnvejr vipper pælesidder af pinden
  15 august 2015 kl. 12.01
  Der er nu kun to pælesiddere tilbage i den 96 timer lange konkurrence i Juelsminde. Et regnvejr satte en stopper for en af deltagerne.
  Det voldsomme regnvejr i morgentimerne har nu kostet et offer i pælesidningskonkurrencen i Juelsminde.
  I alt stillede fire unge mennesker op til konkurrencen, som slutter søndag. den første pælesidder bukkede under efter cirka 46 timers pælesidning, men nu har endnu deltager tabt til vandet.
  Henrik Kajhøj på 21 år fra Horsens bad om at blive hentet af en båd og blive bragt ind på land, netop som klokken havde passeret 8 her til morgen. Henrik Kajhøj havde allerede i konkurrencens første døgn tabt sin taske ned i vandet. Han havde derfor ikke noget skiftetøj, og opgav at blive siddende efter et voldsomt regnvejr i morges.
  Pælesidderkonkurrencen er en fast del af byfesten 'Fest i Hvalen'. Søndag klokken 17 bliver der fundet en vinder, hvis ikke de sidste to deltagere er faldet i vandet inden.
  